Helge Adam Møller (KF), 2004-01-29:
En gammel konservativ talemåde siger, at hvis du vil behandle mennesker ens, skal du behandle dem forskelligt.
Det kan godt ske, at ikke alle ved, at det er en konservativ talemåde, men det er det.
Det kan også godt ske, at der er andre, der har brugt den indimellem, jeg tror i virkeligheden, at de fleste mennesker anvender den i deres behandling af deres familie og venner og arbejdskammerater osv.
Det er det, man med andre ord kunne kalde ros og ris.
De, der yder en særlig indsats, får normalt en eller anden belønning eller ros, og hvis der indimellem er nogle, der skejer lidt ud, så får de ris, skældud eller andet.
Det synes de fleste af os er fair og rigtigt, og det er vel i virkeligheden sådan jeg læser forslaget - som jeg godt vil starte med at understrege at jeg synes er et godt og rigtigt forslag - for det er i virkeligheden det, man prøver på at sige til de mennesker, der nu af den ene eller anden grund har gjort sig fortjent til at komme ind i et fængsel, åbent eller lukket, i en længere periode. Man siger til dem, at det normale stadig væk helt klart er, at I bliver prøveløsladt efter to tredjedele, medmindre I har opført jer på en sådan måde, at I ikke er egnede til prøveløsladelse.
Men I skal være klar over, at hvis der er nogle af jer, der yder en helt særlig indsats på den ene eller den anden måde eller har nogle forhold og en opførsel og følger en uddannelse osv., så er der mulighed for, at I kan kvalificere jer til, at I kan blive prøveløsladt tidligere end det store flertal.
Det synes jeg er rigtigt.
Det giver jo dem, der har en vilje til og en lyst til at benytte fængselsopholdet positivt, den mulighed at sige o.k., vel har jeg begået en kriminel handling, vel er jeg blevet straffet for det, det
var fair nok, men nu vil jeg i hvert fald tage udgangspunkt i det her med henblik på at søge hurtigst muligt at komme ud af fængslet og starte en ny kriminalitetsfri tilværelse.
Der siger samfundet så - et flertal af Folketinget, håber jeg - at den mulighed får du nu, den har du ikke haft
tidligere.
Men det kræver, og det vil jeg da godt understrege, som der også står i lovforslaget, at man har ydet en særlig indsats.
Man skal altså klart vise, at man er indstillet på og har benyttet fængselsopholdet til at gennemføre en relevant uddannelse, til at deltage i og gennemføre f.eks. narkoafvænning, hvis det nu er det, der er problemet.
Man kan også gøre det, og det tror jeg vil blive tilfældet mange gange, at den, der så bliver prøveløsladt, fordi han eller hun har kvalificeret sig til det, får prøveløsladelsen efter halv tid betinget af nogle særlige vilkår; det kan være en fortsat behandling eller andet.
Der bliver også en mulighed for, at man prøveløslades efter halv tid, hvis den indsattes samlede forhold taler for, at det ikke er nødvendigt at fortsætte med at afsone i et fængsel, og hvor man så lader fængselsopholdet erstatte - i gåseøjne - af en samfundstjeneste.
Også det synes jeg er hensigtsmæssigt.
Jeg kunne godt håbe, at næsten alle, der bliver indsat i danske fængsler, kom ud efter ½ år, for det ville jo betyde, at de alle sammen benyttede det som en ny start og virkelig var engageret i at gøre det bedre og ikke være kriminelle
, men så naiv er jeg ikke.
Jeg tror, der vil blive forholdsvis få, men jeg synes, det er godt, at muligheden er der, og jeg håber, at der er flest muligt, der vil tage imod det til gavn for dem selv og også til gavn for resten af samfundet.